《送萧用道长史之桂林》
明代·唐文凤

长风吹征衣，白日照穹颢。朝辞金陵城，暮向桂林道。

之子富才华，天葩绚文藻。选职王府官，辅佐拟师保。

鹤驾日侍随，嘉猷事论讨。磐石固藩封，德化服夷䝤。

人生百年间，相知不在早。既推学术尊，亦慕丰姿好。

岂期识颜面，遽别感怀抱。每念眼惟青，自嗟首空皓。

丈夫志磊落，养气充浩浩。愿言秉忠贞，荣名亦为宝。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。